1.pielikums

**Informācija par ieinteresēto pušu iesaisti programmas projekta izstrādē**

LM pirmo diskusiju ar ieinteresēto pušu iesaisti par plānoto Fonda izveidi un iespējamām mērķa grupām organizēja Sociālās iekļaušanas politikas koordinācijas komitejas sēdes ietvaros 2012.gada 28.novembrī[[1]](#footnote-1), piedaloties nozaru ministriju, sociālo partneru, plānošanas reģionu, Latvijas Pašvaldību savienības un citu biedrību un nodibinājumu pārstāvjiem. Sanāksmes dalībnieki uzklausīja Zemkopības ministrijas un Latvijas Sarkanā Krusta vērtējumu par EK pārtikas programmas vistrūcīgākajām personām īstenošanas pieredzi un sniedza ierosinājumus par prioritāri atbalstāmajām mērķa grupām. Jau sākotnējās konsultācijās iesaistītās organizācijas izteica pārliecinošu atbalstu Fonda finansējuma novirzīšanai bērnu materiālās nenodrošinātības risināšanai, uzsverot, ka:

* 1. bērna atrašanās trūkumā nav paša bērna rīcības, bezdarbības vai izvēles sekas,
  2. bērns pats nevar izmainīt savu materiālo stāvokli,
  3. bērna pamatvajadzību nenodrošināšana negatīvi ietekmē bērna attīstību, izaugsmi un labklājību nākotnē, jo īpaši, ja materiālā stāvokļa dēļ apdraudēta pieeja kvalitatīvai veselības aprūpei un izglītības ieguvei.

2013.gada 7.jūnijā un 22.novembrī LM organizēja diskusijas, uzaicinot biedrības, kuru darbības jomas ietver palīdzības sniegšanu trūcīgām un krīzes situācijā nonākušām personām, pašvaldību sociālos dienestus un citas ieinteresētās organizācijas. Partneri vērtēja LM sagatavotos priekšlikumus saistībā ar Fonda darbības programmas izstrādi- mērķa grupas noteikšanu, Fonda atbalsta saturu un iespējamos ieviešanas mehānismus. Diskusijas dalībnieki atzīmēja, ka trūcīgo mājsaimniecību un ārkārtas situācijā nonākušo iedzīvotāju situācijas un vajadzības katrā gadījumā ir atšķirīgas, tomēr ļoti individualizētas palīdzības sniegšana ārkārtīgi sadārdzinātu Fonda administrēšanu. Kopumā tika atbalstīta pieeja izmaiņas atbalsta saturā ieviest pakāpeniski. Visu organizēto apspriežu ietvaros partneri uzsvēra, ka Fonda atbalsta sniegšana jāorganizē ar mērķi motivējot saņēmēju pašam rīkoties, lai uzlabotu savu situāciju.

2013.gada nogalē LM organizēja pašvaldību sociālo dienestu rakstisku aptauju, lai apzinātu Fonda darbības programmas izstrādei nepieciešamos priekšlikumus un viedokļus par mērķa grupām, kurām būtu sniedzams Fonda atbalsts, vēlamo atbalsta saturu un optimālo darbības programmas īstenošanas mehānismu. Viedokli un priekšlikumus sniedza 50 pašvaldību sociālie dienesti, paužot atbalstu pārtikas palīdzības turpināšanai, pēc iespējas dažādojot produktu klāstu. Pašvaldības piesardzīgi vērtēja iespēju sniegt materiālo palīdzību preču veidā, ņemot vērā sagaidāmo administrēšanas slogu. Kā prioritārās mērķa grupas tika minētas: personas un ģimenes ar zemiem ienākumiem, kas nonākušas krīzes situācijā (nespējot segt neparedzētus izdevumus vai izdevumus pārtikai un citus ikdienas izdevumus pēc tam, kad segti ārstēšanās izdevumi), atsevišķi dzīvojošas pensijas vecuma personas un personas ar invaliditāti, ģimenes ar bērniem.

2013.gada septembrī un oktobrī Latvijas Sarkanais Krusts, konsultējoties ar Labklājības ministriju, veica EK programmas finansēto pārtikas paku saņēmēju anketēšanu, noskaidrojot palīdzības saņēmēju portretu (Rīgā, Jūrmalā, Daugavpilī, Rēzeknē un Cēsīs) un ierosinājumus programmas izmaiņām nākotnē. Aptaujā piedalījās 864 respondenti, t.sk. gandrīz 70% sievietes, vairāk nekā puse respondentu bija pensijas vai pirmspensijas vecumā (52,9%), 15% respondentu norādīja, ka strādā algotu darbu, 20% dzīvo kopā ar nepilngadīgiem bērniem. 71% respondentu norādīja, ka pārtikas palīdzību vēlas saņemt arī turpmāk. Pie cita nepieciešamā atbalsta respondenti norādīja finansiāla atbalsta nepieciešamību (pensiju, pabalstu palielināšanu, cienīgu algu, nodokļu sloga samazināšanu), Rīgā tika atzīmēta sociālo dienestu noslodze, kas apgrūtina pieeju sociālā darba pakalpojumam, respondenti minēja arī nepieciešamību pēc darba iespējām, siltām maltītēm, bezrecepšu medikamentiem, veselības aprūpes pakalpojumiem, kā arī minēja produktus, kas būtu iekļaujami pārtikas pakās.

Laikā no 2013.gada 6.novembrim līdz 2014.gada 16.februārim Labklājības ministrijas mājas lapas apmeklētāji bija aicināti atbildēt uz jautājumu „Vai arī turpmāk ir nepieciešams nodrošināt pārtikas pakas trūcīgajiem?” Kopumā tika saņemtas 1298 atbildes, t.sk. „Jā” – 1084 (83,5%), „Nē” – 144 (11,1%), „Nezinu” – 70 (5,4%).

Ievērojot Ministru kabineta noteikto sabiedrības līdzdalības kārtību attīstības plānošanas procesā, LM 2014.gada 9.janvārī tās mājas lapā publicēja paziņojumu par līdzdalības iespējām darbības programmas izstrādē[[2]](#footnote-2). Uz paziņojumu atsaucās un turpmākai līdzdalībai pieteicās Latvijas Sarkanais Krusts, Latvijas Samariešu apvienība, Rīgas Domes Labklājības departaments un citi sabiedrības pārstāvji.

Atsevišķu tikšanos LM organizēja ar plānošanas reģionu pārstāvjiem 2014.gada 27.janvārī, apspriežot iespējamo sadarbību Fonda ieviešanā. Plānošanas reģioni izteica gatavību iesaistīties Fonda īstenošanā kā finansējuma saņēmēji, ja darbības programmas īstenošana tiktu organizēta pēc Eiropas Sociālā fonda projektu pieejas, paredzot nodalītu finansējumu projektu administrēšanai.

Labklājības ministrs U.Augulis

25.08.2014. 12:15

629

S.Silova

67021577, sanita.silova@lm.gov.lv

1. Sēdes protokols pieejams: http://www.lm.gov.lv/upload/sabiedribas\_lidzdaliba/sipkk\_3\_prot.pdf [↑](#footnote-ref-1)
2. http://www.lm.gov.lv/text/1699 [↑](#footnote-ref-2)